LV Eiropas Savienības Oficiālais Vēstnesis C 112/12

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 112/06

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“CRUDO DI CUNEO”

EK Nr. IT-PDO-0005-0490-05.09.2005

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums : Ministero Delle Politiche Agricole E Forestali Adrese : Via XX Settembre n.20 00187 Roma ITALIA Tālr. : +39 0646655106 Fakss : +39 0646655306 E-pasts : saco7@politicheagricole.gov.it

2. Grupa:

Nosaukums : Consorzio di Promozione e Tutela del Prosciutto di Cuneo Adrese : Corso Dante, 51 12100 Cuneo ITALIA Tālr. : +39 0171942008 Fakss : +39 0171942023 E-pasts : chiara.astesana@astesanaspa.it Sastāvs : Produttori/trasformatori ( X ) altro ( )

3. Produkta veids:

1.2. grupa. Gaļas produkti

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Crudo di Cuneo”

4.2. Apraksts:

“Crudo di Cuneo” ražošanai jāizmanto tikai svaigas cūku ciskas, kas iegūtas no dzīvniekiem, kuri dzimuši, audzēti un nokauti noteiktajā ražošanas apgabalā.

“Crudo di Cuneo” šķiņķa ražošanai paredzētās cūku šķirnes vai ģenētiskie tipi saskaņā ar Itālijas Ciltsgrāmatu (Libro Genealogico Italiano) ir tradicionālo šķirņu “Large White” un “Landrace” tīršķirņu vai šo pašu šķirņu kuiļu pēcnācējas, kā arī uzlabotās šķirnes “Duroc” kuiļu pēcnācējas, citu šķirņu kuiļu vai hibrīdu kuiļu pēcnācējas, ja tās iegūtas tādas selekcijas vai krustošanas ceļā, kuras mērķi ir saderīgi ar Itālijas Ciltsgrāmatas mērķiem attiecībā uz lielo cūku iegūšanu.

Uztura deva veidota pēc analītiska sastāva, tajā ietverot vielas, kas vajadzīgas attiecīgajiem trīs posmiem: cūku audzēšana agrīnā vecumā, audzēšanas beigu posms un nobarošana.

1. CŪKU AUDZĒŠANA AGRĪNĀ VECUMĀ (līdz 30 kg dzīvsvarā) Barības devas sastāvs — Kopproteīns no 16 % līdz 22 % — Dienas devas uzturvērtība no 3 230 līdz 3 900 — Lizīns g/kg no 10 % līdz 16 % — Kopšķiedra no 3 % līdz 5 % Dienas deva (barības devu veido dažādas sastāvdaļas, kuru daudzums izteikts %; dienas barības devas proporcijai jābūt 4 % apmērā no dzīvsvara) — Kukurūza no 35 līdz 40 — Soja (milti) no 16 līdz 20 — Kvieši no 12 līdz 15 — Mieži no 13 līdz 17 — Sojas eļļa no 1 līdz 3 — Parasto kviešu miltu atsijas (klijas) no 8 līdz 12 — Minerālvielas un vitamīni no 3 līdz 5 Šajā posmā aizliegts izmantot sauso cūku asins plazmu (plasma suino spray), svaigus piena produktus un blakusproduktus, kā arī koncentrātus.

2. CŪKU AUDZĒŠANAS BEIGU POSMS (no 30 kg līdz 80 kg dzīvsvarā) Barības devas sastāvs — Kopproteīns no 15,50 % līdz 18 % — Dienas devas uzturvērtība no 3 200 līdz 3 600 — Lizīns g/kg no 7 % līdz 16 % — Kopšķiedra no 3,5 % līdz 5 % Dienas deva (barības devu veido dažādas sastāvdaļas, kuru daudzums izteikts %; dienas barības devas proporcijai jābūt 3 % apmērā no dzīvsvara) — Kukurūza no 45 līdz 49 — Soja (milti) no 14 līdz 18 — Kvieši no 10 līdz 13 — Mieži no 9 līdz 12 — Tauki no 1,5 līdz 2 — Parasto kviešu miltu atsijas (klijas) no 10 līdz 14 — Minerālvielas un vitamīni no 3 līdz 5

3. CŪKU NOBAROŠANA (no 80 kg līdz 156 kg dzīvsvarā) Barības devas sastāvs — Kopproteīns no 13,5 % līdz 17,5 % — Dienas devas uzturvērtība no 3 100 līdz 3 400 — Lizīns g/kg no 6 % līdz 9 % — Kopšķiedra no 3,5 % līdz 5,5 % Dienas deva (barības devu veido dažādas sastāvdaļas, kuru daudzums izteikts %; dienas barības devas proporcijai jābūt 2,3 % apmērā no dzīvsvara) — Kukurūza no 49 līdz 53 — Soja (milti) no 12 līdz 16 — Kviešu milti no 9 līdz 12 — Mieži no 8 līdz 11 — Tauki no 1 līdz 1,5 — Parasto kviešu miltu atsijas (klijas) no 10 līdz 14 — Minerālvielas un vitamīni no 3 līdz 5

Šajā posmā ir aizliegts izmantot barības atliekas; zivju eļļu – pēc tam, kad dzīvsvars pārsniedz 40 kg; eļļas raušus – ja tauku saturs tajos pārsniedz 4 %, un cūkām, kuru dzīvsvars pārsniedz 120 kg; cūkas, kuru dzīvsvars ir vismaz 60 kg, līdz nokaušanai nedrīkst barot ar cepumiem, sausiņiem, smalkmaizītēm; kautuves blakusproduktus un dzīvnieku miltus; rīsu pārstrādes blakusproduktus.

To izejvielu izcelsme, kuras izmanto uzturam, galvenokārt ir šķiņķa “Crudo di Cuneo” ražošanas apgabals, un graudaugi lielākoties ir ražoti tajās pašās saimniecībās, kurās audzē cūkas.

Uztura vajadzības varētu mainīties saskaņā ar cūku audzēšanu vai rodoties netipiskiem laika apstākļiem, piemēram, ja iestājas pārmērīgs karstums vasarā.

Laižot tirdzniecībā produktu “Crudo di Cuneo”, tā nogatavināšanas posmam ir jābūt vismaz 10 mēneši pēc apstrādes sākšanas dienas; tā svaram pēc nogatavināšanas jābūt no 7 līdz 10 kg; sagriežot šķiņķi, tā krāsai jābūt vienmērīgi sarkanai; ārējai šķiņķa daļai jābūt liesai, iekšējai daļai – mīkstai, kompaktai un stingrai; ārējai speķa kārtai jābūt redzamai (zemādas speķa kārta), tai jābūt baltā līdz dzeltenīgā krāsā, kompaktai, nav jābūt taukainai; sagriežot šķiņķi, tā smaržai un aromātam ir jābūt spēcīgam, nogatavinātam, saldenam; iekšpuses speķa kārtai jābūt baltā krāsā un speķim – nelielā daudzumā un tādam, kas iesniedzies starp galvenajām muskuļu šķiedrām; nedrīkst būt smaržas defektiem. Caurdurot speķi, tam nav jāizdala pārāk skābens aromāts, nav jāizdala piena, zivju, kā arī citi netipiski aromāti. Ciskas bicepsa muskulī liesās gaļas ķīmiskajam sastāvam procentuāli jābūt ar šādām minimālajām un maksimālajām robežvērtībām: sāls – no 4,5 līdz 6,9; mitrums – no 57 līdz 63 %; proteolīze – no 22 līdz 31. Nedrīkst būt ārēju defektu: ādai un kauliem jābūt viendabīgiem, šķiņķim nedrīkst būt acīmredzamu ieplaisājumu, un tas nedrīkst būt pārlieku mīksts. Sagriezta šķiņķa krāsa: viendabīga, bez plankumiem un josliņām.

4.3. Ģeogrāfiskais apgabals:

ACVN “Crudo di Cuneo” ražošanas apgabals ietver Ligūrijas Alpu teritoriju, tostarp Cadibona un Nava kalnu grēdas, Marittime Alpu teritoriju līdz Tenda kalniem un Cozie Alpu teritoriju. Kalnu reljefs veido lielu aizsargu U burta formā, kura iekšpusē paveras plašs aparts augstienes līdzenums, kas plešas no dienvidiem uz ziemeļiem no upēm Tanaro un Po un no to pietekām. Šajā apgabalā ietilpst Cuneo province, Asti province un šādas Torino provinces pašvaldību teritorijas: Airasca, Andezeno, Arignano, Baldissero Torinese, Bibiana, Bricherasio, Buriasco, Cambiano, Campiglione Fenile, Candiolo, Cantalupa, Carignano, Carmagnola, Castagnole Piemonte, Cavour, Cercenasco, Chieri, Cumiana, Frossasco, Garzigliana, Isolabella, Lombriasco, Luserna S. Giovanni, Lusernetta, Macello, Marentino, Mombello di Torino, Montaldo Torinese, Moriondo Torinese, None, Osasco, Osasio, Pancalieri, Pavarolo, Pecetto Torinese, Pinerolo, Pino Torinese, Piobesi Torinese, Piossasco, Piscina, Poirino, Pralormo, Prarostino, Riva, Roletto, Rora’, S. Secondo di Pinerolo, Santena, Scalenghe, Trofarello, Vigone, Villafranca Piemonte, Villastellone, Vinovo. Šajā ģeogrāfiskajā apgabalā brīžu (krasta vējš) dēļ veidojas stabili mitruma līmeņi no 50 % līdz 70 %, un vidējā temperatūra ziemā nav pārāk zema, vasarā – nav pārāk augsta, kas ļauj veikt “Crudo di Cuneo” vienmērīgu un raksturīgu nogatavināšanu, pateicoties proteolīzes vērtībai un zemajam mitruma līmenim.

4.4. Izcelsmes apliecinājums:

Visi ražošanas procesa posmi jāuzrauga, katra posmā dokumentāli reģistrējot izejmateriālus un gatavo produkciju. Tādējādi saskaņā ar ierakstiem atbilstošajos sarakstos, kurus kontrolē lopkopības, lopu kāvēju, gaļas izcirtēju un sagriezēju kontroles iestāde, kā arī nekavējoties ziņojot kontroles iestādei par saražoto produktu daudzumiem, tiek garantēta produkta izsekojamības un kontroles iespēja (no ražošanas sākuma posma līdz tās beigām). Kontroles iestāde pārbauda visas attiecīgajos sarakstos ierakstītās gan fiziskās, gan juridiskās personas, kā noteikts produkta specifikācijā un attiecīgajā kontroles plānā.

4.5. Ražošanas metode:

“Crudo di Cuneo” ražošanai nedrīkst izmantot saldētas ciskas. Nedrīkst izmantot [vaislas] kuiļus un sivēnmātes. Ciskas sāk apstrādāt no tādu dzīvnieku liemeņiem, pēc kuru nokaušanas ir pagājušas ne mazāk kā 24 stundas un ne vairāk kā 120 stundas. Ciskas izolē un aplīdzina. Veic sauso sālīšanu, izmantojot sausu vai daļēji mitru sāli. Sālim var pievienot maltos melnos piparus nelielā daudzumā un etiķi, var pievienot arī garšvielas vai garšvielu ekstraktus, vai dabiskos antioksidantus. Nedrīkst izmantot konservantus. Sālīšanas posms ilgst ne mazāk kā divas nedēļas. Ciskas atstāj iesālītas uz laikposmu, kas, sākot no sālīšanas beigām, nepārsniedz 50 dienas. Pēc salīšanas šķiņķi “Crudo di Cuneo” nogatavina līdz desmitā mēneša beigām. Nogatavināšanas laikā veic produkta ietaukošanu – ar nieru taukiem, sāli un rīsu miltiem vai kviešu miltiem apstrādā muskuļu audus; tas jādara vienā paņēmienā laikposmā no piektā līdz septītajam apstrādes mēnesim vai vairākos paņēmienos laikposmā no ceturtā līdz astotajam mēnesim. Var pievienot maltos baltos vai melnos piparus. ACVN “Crudo di Cuneo” ražošanai izmanto tikai svaigas cūku ciskas, kas iegūtas no dzīvniekiem, kurus audzējot, ievērotas augstas prasības attiecībā uz labturības apstākļiem. Šādus apstākļus nodrošina, ja zīdīšanas, audzēšanas un nobarošanas posmos cūkas netransportē vai nepārvieto. Audzēšanas procesā jānodrošina, lai nobarošanas posma rezultāti atbilstu galaprodukta īpašībām. Šķiņķim “Crudo di Cuneo” raksturīgs optimāls speķa slānis. Lai to iegūtu, cūku dzimšanai un audzēšanai jānotiek ražošanas apgabalā.

Turklāt gan laika dēļ, kādam jāpaiet no cūku nokaušanas līdz gaļas apstrādei, gan tādēļ, ka ilgs transportēšanas periods izraisītu saspiedumus un hematomas vai dzīslojumu veidojumus, kas neatbilstu cisku apstrādes prasībām, arī nokaušana jāveic ražošanas ģeogrāfiskajā apgabalā.

Cisku apstrādes darbības un to nogatavināšana, kā noteikts 4.6. punktā, ir cieši saistīta ar ražošanas apgabala cilvēkfaktoriem un dabas faktoriem, tādēļ prasība veikt šādas darbības ražošanas ģeogrāfiskajā apgabalā, ir obligāti izpildāms nosacījums “Crudo di Cuneo” ražošanai.

4.6. Saikne:

ACVN ražošanas apgabals jau no seniem laikiem ir saistīts ar cūkkopību, ar “Crudo di Cuneo” apstrādi un nogatavināšanu, pateicoties specifiskām augsnes un klimatiskajām īpašībām, kas to atšķir no citiem apgabaliem un kas piešķir produktam kvalitatīvas iezīmes, kuras labi pazīstamas gala patērētājam.

“Crudo di Cuneo” raksturīgo mitrumu, kas cieši saistīts ar sāls saturu, nosaka brīzes. Šādas brīzes, kas attiecīgajā ģeogrāfiskajā zonā pūš no kalniem visu diennakti (dienā mitrs vējš pūš no jūras uz sauszemi (jūras brīze), bet naktī – sauss vējš no sauszemes uz jūru (krasta brīze)), veido zema mitruma apstākļus, kas nodrošina produkta optimālu nogatavināšanu un ietekmē zemo mitruma līmeni, nogatavināšanas laikposmu, proteolīzes vērtību, kas raksturīga “Crudo di Cuneo”.

Ciešu saikni starp vidi un produktu veido arī izejvielas; šķiņķa proteolīzi nosaka arī izejvielu īpašības. Cuneo cūkas audzē teritorijā, kas atrodas vidēji 350 metru augstumā virs jūras līmeņa, kur ideālu apstākļu veidošanos sekmē tas, ka ziemā nav miglas un vasarā nav svelmes. Papildus veselīgajam gaisam un tīrajam ūdenim, gaļas ātrāku nogatavināšanu veicina veselīgs un dabisks tradicionālais uzturs, kura pamatā ir attiecīgajā teritorijā audzēti graudaugi. Proteolīzes parādība ir saistīta ar virsmas mikroorganismu veidošanos: viegla gaļas iesālīšana, ko veic miesnieki, nodrošina, ka mitrums, kas aizvien saglabājies gaļas ciskā, tiek izvadīts cauri kapilāriem. Šādā veidā uz šķiņķa liesās virsmas izveidojas mikroklimatiskie apstākļi, kas veicina neliela mitruma veidošanos un ir piemēroti pelējuma un rauga attīstībai, kuri, sadalot liesajā gaļā esošos proteīnus, atbrīvo peptīdus, kas nosaka šķiņķa “Crudo di Cuneo” garšu un smaržu.

ACVN kvalitāti, kā arī tā atpazīstamību tirgos būtiski ietekmējuši cilvēki, kuri laika gaitā spējuši izstrādāt īpašas apstrādes metodes, nododot tās no paaudzes paaudzē un tādējādi saglabājot tās līdz mūsdienām. Pierādījums šai smalkajai prasmei ir autora Guglielmino Prato 1618. gada darbs “Clypeo del gentilhuomo”, kurā precīzi aprakstīts Piemonte reģiona miesnieku darbs.

Šķiņķa “Crudo di Cuneo” patēriņu vēsturiski pierāda arī daudzie pieprasījumi, kas saņemti no apgabalā esošajām dižciltīgajām ģimenēm, klosteriem un abatijām. Tieši pieaugošais pieprasījums pēc šķiņķa būtiski ietekmēja gaļas pārstrādes uzņēmumu veidošanos.

ACVN “Crudo di Cuneo” ir tādu cilvēkfaktoru un vides faktoru darbības iznākums, kuri laika gaitā ir ietekmējuši tā iegūšanu un veicinājuši tā kvalitātes īpašību veidošanos.

4.7. Pārbaudes struktūra:

Kontroles iestāde atbilst standarta EN 45011 nosacījumiem.

Nosaukums : I.N.O.Q. — Istituto Nord Ovest Qualità — Società Cooperativa a r.l. Adrese : Piazza Carlo Alberto Grosso n.82 12033 Moretta (Cuneo) ITALIA Tālr. : +39 0172911323 Fakss : +39 0172911320 E-pasts : inoq@inoq.it

4.8. Marķējums:

Laižot tirdzniecībā ACVN “Crudo di Cuneo”, jānodrošina, lai tam būtu izcelsmes garantijas marķējums un logotipa identifikācija, kas norādīts degzīmes veidā uz ciskas diviem augšējiem sāniem un ko veic uzņēmumos, kuri ražo šķiņķi.

Uz ACVN iesaiņojumiem “Crudo di Cuneo” vai uz attiecīgās etiķetes, vai uz produktam pievienotajām norādēm, gredzeniem un uzlīmēm ar skaidriem, neizdzēšamiem lielajiem burtiem, kurus nevar sajaukt ar nevienu citu blakus esošu uzrakstu, jānorāda grafisks simbols, kas attiecas uz specifiskā un nepārprotamā logotipa māksliniecisko tēlu, Kopienas simbolu, kas noteikts Komisijas Regulas (EK) Nr. 1898/2006 14. pantā; identifikācijas numurs, kas piešķirts katram ražotājam un ietverts kontroles sistēmā. ACVN logotipu “Crudo di Cuneo” veido divi elementi, kas saistīti ar tā atpazīstamību: stilizēta šķiņķa forma un trīsstūris jeb “cuneo”, kas norāda uz saikni starp Cuneo provinces centru, kam sākotnēji bija ķīļa forma (itāliski: cuneo).

(1) OV L 93, 31.3.2006., 12. lpp.